Lukas Hradeckyä ei kiinnosta kakkosvahdin paikka Bayern Münchenissä.

Eintracht Frankfurtin ja Suomen maajoukkueen maalivahti Lukas Hradecky lakkauttaa Saksassa ja Suomessakin velloneet huhut, joiden mukaan Bayern München haluaisi hänet kesällä kakkosvahdikseen.

– En tuollaiseen ikinä suostuisi. Oli palkka mikä oli, en ole menossa kakkoseksi tässä vaiheessa uraa. Ei tule kysymykseenkään, 27-vuotias Hradecky linjasi Ilta-Sanomille.

Bayernin ykkösvahti on Manuel Neuer, 31, joka lienee maailman paras maalivahti.

– Aika harvassa seurassa on yhtä kristallinkirkas maalivahtijärjestys. Ei sinne ole mitään järkeä mennä. Ei todellakaan tässä vaiheessa uraa, Hradecky sanoi, ja lisäsi:

– Toisaalta onhan se kunnianosoitus, jos Bayern on ylipäätään kiinnostunut!

Hradeckyn mukaan häneen ei ole otettu yhteyttä Münchenistä. On silti hyvin mahdollista, että Bayern on ottanut erinomaisen kauden pelanneen, Bundesliigan eliittivahdiksi nousseen Hradeckyn harkintaansa. Jättiseuran kiinnostuksesta kertoi arvostettu jalkapallolehti Kicker, joka saa usein sisäpiiritietoja käsiinsä.

Eintracht Frankfurt haluaisi solmia jatkosopimuksen Lukas Hradeckyn kanssa.­

Tällä hetkellä TPS:n kasvatin tulevaisuus on auki. Eintracht haluaisi jatkaa Hradeckyn kesään 2018 kestävää sopimusta, mutta osapuolet ovat neuvotteluissa vielä kaukana toisistaan.

– Ei minulla ole mitään kiirettä. Sitoudun sopimukseeni, ja jos ei tule mitään mielenkiintoista, en siirry mihinkään. Voihan olla, että jatkosopimuskin tulee vielä kysymykseen, Hradecky pyöritteli.

Yhteensä 64 Bundesliiga-ottelua Eintrachtin paidassa pelannut Hradecky myöntää, että urheilullisten perspektiivien lisäksi rahalla on tärkeä rooli, kun hän pohtii tulevaisuuttaan.

– Totta kai kysymykseen tulevat talousasiatkin. En ole ikuisesti tässä hommassa. Totta kai seurallekin uskollisia ollaan, mutta pitää omaa tulevaisuuttakin miettiä, hän sanoi.